CELEX: 62020TN0350
Language: da
Date: 2020-06-09 00:00:00
Title: Sag T-350/20: Sag anlagt den 9. juni 2020 — Wagenknecht mod Kommissionen

17.8.2020   
            
            
               DA
            
            
               Den Europæiske Unions Tidende
            
            
               C 271/41
            
         
      Sag anlagt den 9. juni 2020 — Wagenknecht mod Kommissionen
      (Sag T-350/20)
      (2020/C 271/52)
      Processprog: engelsk
      
         Parter
      
      
         Sagsøger: Lukáš Wagenknecht (Pardubice, Den Tjekkiske Republik) (ved advokat A. Dolejská)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Det fastslås, at Kommissionen i strid med artikel 325, stk. 1, og artikel 319, stk. 3, i traktaten om Den Europæiske Unions funktionsmåde (TEUF) og artikel 61, stk. 1, i Europa-Parlamentets og Rådets forordning (EU, Euratom) 2018/1046 (1) undlod at træffe en bindende og afskrækkende foranstaltning med henblik på at forebygge eller behandle en interessekonflikt hos Den Tjekkiske Republiks premierminister, Andrej Babiš, idet den ikke vedtog en bindende foranstaltning, som:
                  
                              —
                           
                           
                              hindrer medlemmer af kommissærkollegiet, navnlig dets formand, i at møde og drøfte emner med Den Tjekkiske Republiks premierminister, Andrej Babiš, vedrørende den flerårige finansielle ramme (FFR) for 2021-2027 og Unionens budget generelt,
                           
                        
                              —
                           
                           
                              afbryder udbetalinger af direkte landbrugsstøtte fra EU-budgettet til visse selskaber, som Den Tjekkiske Republiks premierminister, Andrej Babiš, kontrollerer eller er den reelle ejer af.
                           
                        
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fem anbringender.
      
                  1.
               
               
                  Første anbringende om, at sagsøgeren ved skrivelse af 30. januar 2020 tilsendte Europa-Kommissionen en opfordring til at handle i medfør af artikel 265 TEUF, men at Kommissionen i sit svar ikke behandlede indholdet af sagsøgerens opfordring og gav ham svar på et helt andet emne.
                  
                              —
                           
                           
                              Kommissionen modtog opfordringen til at handle fra sagsøgeren, og selv om den besvarede denne opfordring, tog den i sit svar ikke stilling til sagsøgerens opfordring til at undgå møder og drøftelser med den tjekkiske premierminister vedrørende FFR 2021-2027 og Kommissionens manglende afbrydelse af udbetalinger af direkte landbrugsstøtte fra EU-budgettet til visse selskaber, som den tjekkiske premierminister kontrollerer eller er den reelle ejer af. I stedet for en besvarelse af den ulovlige udbetaling af direkte landbrugsstøtte til disse selskaber gav Kommissionen oplysninger om afbrydelse af betalinger fra de europæiske struktur- og investeringsfonde og Landbrugsfonden for Udvikling af Landdistrikterne til et af disse selskaber, som er et andet emne end det, der var genstand for sagsøgerens opfordring til at handle. Kommissionen besvarede slet ikke den anden del af sagsøgerens opfordring om, at kommissærerne skulle afholde sig fra af møde og drøfte FFR 20121-2027 med Andrej Babiš.
                           
                        
            
                  2.
               
               
                  Andet anbringende om, at sagsøgeren er umiddelbart berørt af Europa-Kommissionens passivitet, eftersom: (i) det er ufornødent at vedtage mellemliggende retsakter for at hindre et medlem af kommissærkollegiet, navnlig dets formand, i at møde og drøfte FFR 20121-2027 med den tjekkiske premierminister, og (ii) sagsøgerens retsstiling er påvirket, eftersom han er valgt som repræsentant i senatet i Den Tjekkiske Republiks parlament, og som medlem af et særligt udvalg i senatet, der er nedsat til at undersøge den tjekkiske premierministers interessekonflikt, over for hvilket Kommissionen forsætligt tilbageholdt dokumenter for at hindre dets undersøgelse, har han til opgave at foretage denne undersøgelse.
               
            
                  3.
               
               
                  Tredje anbringende om, at den omstændighed, at sagsøgeren er individuelt berørt som følge af Kommissionens passivitet i forhold til interessekonflikten hos den tjekkiske premierminister, Andrej Babiš, og hans søgsmålsinteresse skyldes følgende: (i) sagsøgerens forfatningsmæssige forpligtelse til at kontrollere, at EU-retsakter vedtages korrekt, herunder Unionens budget (FFR 2021-2027), (ii) sagsøgerens forfatningsmæssige forpligtelse, som medfører en ret til at kontrollere den tjekkiske premierminister, når han mødes med medlemmer af kommissærkollegiet, herunder forpligtelsen til ansvarlig udøvelse af opgaven som medlem af det ovennævnte særlige udvalg i senatet, (iii) sagsøgerens valg ved valget i 2018 til Den Tjekkiske Republiks senat og hans opposition til kandidaterne fra »ANO«-partiet, som kontrolleres af den tjekkiske premierminister, (iv) den omstændighed, at sagsøgeren har modtaget de samme dødstrusler som medlemmerne af Europa-Parlamentets Budgetkontroludvalg (CONT) modtog i februar 2020, eftersom begge forsøger at bekæmpe interessekonflikten hos Andrej Babiš.
               
            
                  4.
               
               
                  Fjerde anbringende om, at der vil foreligge afslag på adgang til domstolsprøvelse, hvis et medlem af en EU-medlemsstats nationale parlament i dette tilfælde nægtes søgsmålskompetence, ligesom han ville blive hindret i at udøve en indirekte kontrol med Europa-Kommissionen, som er det institutionelle EU-systems udøvende magt, gennem Den Europæiske Unions Domstol.
               
            
                  5.
               
               
                  Femte anbringende om, at Kommissionen har tilsidesat sin forpligtelse til at handle mod interessekonflikten hos den tjekkiske premierminister, Andrej Babiš, i henhold til artikel 325, stk. 1, TEUF og artikel 319, stk. 3, TEUF, sammenholdt med Europa-Parlamentets beslutning af 12. december 2018 (2) og med artikel 6, stk. 1, i Europa-Parlamentets og Rådets forordning (EU, Euratom) 2018/1046. Alle betingelserne for, at Kommissionen skal handle, er opfyldt, herunder, at: (i) der foreligger en interessekonflikt hos Andrej Babiš, (ii) Andrej Babiš har deltaget i forarbejderne til gennemførelsen af EU-budgettet, og (iii) interessekonflikten hos Andrej Babiš udgør »anden ulovlig aktivitet, der skader Unionens finansielle interesser«, som omhandlet i artikel 325, stk. 1, TEUF. Kommissionen havde derfor pligt til at handle, men forholdt sig passivt, eftersom den ikke vedtog afskrækkende foranstaltninger for at afhjælpe interessekonflikten hos den tjekkiske premierminister i medfør af sin forpligtelse fastsat i artikel 319, stk. 3, TEUF, artikel 325, stk. 1, TEUF og artikel 61, stk. 1, andet punktum, i Europa-Parlamentets og Rådets forordning (EU, Euratom) 2018/1046. Siden den 2. august 2018 har medlemmer af kommissærkollegiet, og navnlig dets formand, fortsat mødt og drøftet FFR 2021-2027 med den tjekkiske premierminister, og Kommissionen udbetalte i strid med forbuddet mod interessekonflikt fortsat direkte landbrugsstøtte til selskaber i visse koncerner, som Andrej Babiš kontrollerer eller er den reelle ejer af.
               
            
         (1)  Europa-Parlamentets og Rådets forordning (EU, Euratom) 2018/1046 af 18.7.2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT 2018, L 193, s. 1).
      
         (2)  Interessekonflikt og beskyttelse af EU’s budget i Den Tjekkiske Republik, Europa-Parlamentets beslutning (P8_TA(2018) 0530 af 13.12.2018 (2018/2975(RSP))